|  |  |
| --- | --- |
| **Elem tartalma: Mindenünk, amink van, Istené** | Kategória: előadás |
| Szerző/ szerkesztő: Bezák Tamás  | Esemény: Találkozó |
| Kapcsolódó téma: | Kapcsolódó előadás: |
| Régió: Összrégió | Település:  | Időpont: 2019.10. |

Kapcsolódó anyagok:

2019\_10\_az\_adakozas\_bibliai\_ertelme\_segedanyag\_eloadashoz\_ossz\_talalkozo

Törzsanyag:

**Mindenünk, amink van, Istené... Visszaadhatunk valamit?**

Mindenünk, amink van, Istené... és ezt úgy fejezhetjük ki, hogy lemondunk róla, vagy egy részéről, pl. a 10%-áról.

***Ilyen az idő...***

Próbáltad már, hogy az ébren töltött időd 10%-át Istennek adod? Pl. imádkozol, vagy elmész segíteni valakinek pl. kertet művelni, vagy más jót tenni? Az ébren töltött időnk naponta kb. 16 óra, ennek tizedrésze 96 perc, azaz 1 óra 36 perc.

Ez úgy nézhetne ki, hogy mondjuk egy óra segítség valakinek otthon, vagy segítség a templomban/plébánián, és 36 percet ezen felül még imádkozol? Pl. végigmondasz egy rózsafüzért, vagy más...

***Ilyen a pénz...***

Adományról[[1]](#footnote-1) és tizedfizetésről (erről és ennek áldásos ígéreteiről írt Laci atya)

***Ilyenek más tulajdonaid is:***

Amikor a csokiból, chipsből megkínálsz valakit, vagy nem...

Amikor valakinek ugyanaz a ruha, cipő, tárgy tetszik meg, mint neked, de el tudod engedni...

Ilyen, amikor felhalmozol mindenféle tárgyakat az otthonodban, mások pedig hasznát vehetnék...

Ilyen lehet, amikor hosszú hajadat beteg gyerekeknek adományozod, hogy parókát készíthessenek belőle nekik.

Olyan sokminden lehet még, amit I**stennek ajánlhatsz az Egyházon és a rászorulókon keresztül**.

Nem a 10% a lényeg, hanem hogy **mindened Istené** legyen. **Ennek kifejezője a 10%-os felajánlás.**

**És láss csodát, Isten megsokszorozza azt, amit neki ajánlasz... ha van hozzá elég hited.**

A hatalmas tömegből egy kisfiú előhozta az ebédjét, amiben öt kis kenyér és két száraz hal volt. A fiú odavitte az ebédjét Jézushoz és azt mondta: "Uram, vedd el, a Tiéd lehet."

Jézus elvette a kenyeret, imádkozott, megtörte és megáldotta azt, azután megsokszorozta. Darabokra törte, és mindenkinek adott belőle. Megetette mind az ötezer embert. Ötezer ember volt szemtanúja ennek a csodának.

Isten mindig többet ad neked, mint amennyire szükséged van, vagy amit elvárnál vagy el tudnál képzelni. Elvette amit a fiú adott neki majd megtörte, megáldotta és felhasználta.

Ez az amit Isten a te életedben is tesz. A nehéz része a megtörés: miután Isten elfogad téged és megtör, azután megáld és felhasznál az Ő terve beteljesítésére.

**Beszéljünk róla:**

* Mit akarsz ma Istenek adni?
* Miért fontos, hogy hagyd Istent, hogy megtörjön téged?
* Milyen lelkülettel szeretné Isten, hogy adj?

(Daily Hope by Rick Warren, 2013.10.14)

**A adakozáshoz való szabad hozzállásunkat sokszor a következők gátolják:**

"Megdolgoztam érte, tehát enyém"

"Nem adhatok, mert nekem is kell"

"Ha odaadom, nekem nem lesz elég"

"Biztosítanom kell magamnak a jövőm"

A szombattal és a szombatévvel kapcsolatban hangsúlyozza a Szentírás, hogy mind a kettő arra tanít, hogy minden az Úré, és hogy bízzál az Úr gondviselésében. Amikor adok, akkor

* egyrészről kifejezem, hogy tudom, hogy amim van, csak használatra kaptam - de nemcsak magam, hanem a közösség használatára
* másrészről életemet az Ő kezébe helyezem, mert tudom, hogy csak Ő lehet az én biztosítóm, semmiféle földi cég nem olyan hatékony mint Ő.

Ezzel kapcsolatban a történetem:

Amikor a férjem meghalt, sokan támogattak miket. Megtapasztaltam, hogy amikor Isten megindítja az emberek szívét, akkor megoldódhatnak az anyagi problémák. Így válik valóvá, hogy **ITT** van az Isten Országa: az az ilyen az, amikor működnek Isten törvényei. Sok közösségben látom, hogy ha komolyan veszik azt, hogy a közösségnek beadják a tizedet (t.i. tíz ember tart el egyet, aki értük dolgozik), akkor nemcsak a közösségen belül tudnak segíteni, hanem a közösségnek is van lehetősége segíteni másoknak. A kérdés az, hogy megbízom-e a közösségemben (Egyházamban, egyházközségemben, kormányomban....).

Tehát:

**Bizalom Istenben**

Bizalom abban, hogy a közösségem Isten törvénye szerint működik

Így legyen

**Az „Aki kér, annak adj!” szabadsága**

Szent II. János Pál pápa tanítja a Veritatis Splendor[[2]](#footnote-2) kezdetű enciklikában, hogy a krisztusi felhívás: „menj, add el, amid van, s árát oszd ki a szegényeknek” valamint az ígéret, hogy „így kincsed lesz a mennyben” (Mt 19,21) mindenkire vonatkozik, mert a **radikális szeretet készségét igényli**. Aquinói Szent Tamás emlékeztet, hogy egyetlen parancs van: **szeress egész lényeddel**. Ez alól senki sincs fölmentve. A szeretet nem merülhet ki az előírásos minimum teljesítésében, hanem nagylelkűségre késztet, vagyis az evangéliumi tanácsok[[3]](#footnote-3) útjára indít. Nincs senki, akinek ne kellene elkerülnie a javak halmozását, akinek ne kellene bizalommal ráhagyatkoznia a Gondviselésre, s akinek javait ne kellene megosztani a szűkölködő testvérrel. Ez pedig egyre gyakrabban arra késztet minket, hogy valamitől elszakadjunk vagy valamiről lemondjunk, még pedig nem csupán a feleslegesről. Aki szent akar lenni, azaz üdvözülni akar (a gazdag ifjú is ezt kérdezi: „mit kell tennem, hogy elnyerjem az örök életet?” – Lk 18,18), annak élnie kell az evangéliumi tanácsokat, mégpedig olyan mértékben, ahogyan a Szentlélek erre indítja, hivatásbeli állapotának megfelelően. Azt, hogy meghaladtuk a törvényekre épülő ószövetséget, épp a tanácsok szerinti életformánkkal igazolhatjuk. Nem fakultatívan választhatóak vagy tanácsoltak tehát a szegénység, tisztaság, engedelmesség, hanem üdvösségünk múlik rajta, hisz az nem más, mint a szegény, tiszta, engedelmes Jézus életében való részesedés. Sajnos mi sokszor az ószövetségi emberek szintjét sem érjük el, akik mindenükből, termésük legjavából tizedet adtak az Úrnak. Az alapoknál kell tehát kezdenünk.

Feladat: Zsebpénzedből minden hónapban tegyél félre egy tizedrészt az Úrnak! Ha a pénzed nem gyűjtögeted magadnak, hanem szeretsz vele, akkor a szíved folyamatosan a mennyben tarthatod. Hogy hol van most a szíved, mihez tapadt hozzá, azt az mutatja meg, mire költöd a pénzed, mivel töltöd az időd, mire fordítod erőfeszítéseidet. Ha nem Istenre és a szeretetre, akkor szétrothadó látszat értékhez tapad a szíved, s folyamatosan a pokolban tartod, még ha nem is nyilvánvaló. **Mára, mivel az emberek, még a vallásos hívők is csak addig vallásosak, amíg a pénztárcájukba nem markol a hitük, s a keresztények még annyi áldozatot sem hoznak sokszor hitükért, mint egy gyenge izraelita, az Egyházmegyénk mindössze 1%-ot kér egyházi adóként (önkéntes hozzájárulásként - egyházunk működésének fenntartásához).** *Persze Jézus Krisztus óta tudjuk, hogy Istennek nemcsak egy résszel, hanem önmagunkkal tartozunk és mindazzal, ami a miénk.* Ez a gyakorlatban azt jelenti, hogy Jézust meghívjuk, hogy legyen az Úr az anyagi javaink felett is, és a Szentlélek pedig legyen a vezetőnk a tulajdonunk és a pénz helyes felhasználásában.

Hívd meg a mai napon Jézust, hogy legyen Úr az anyagiak felett az életedben és kezdd el legalább azt gyakorolni, hogy a zsebpénzed tizedrészét tedd félre Istennek, amit az Egyháznak és a szegényeknek ajándékozol. A tizeden felül az ószövetségi ember gyakorolta az alamizsnálkodást is: „Vagyonodból fiam, adj alamizsnát, és sohase fordítsd el arcodat a szegénytől, s akkor Isten sem fordítja el arcát tőled…” (Tób 4,5). Vajon innen nézve jelenlegi gazdasági válságunk, nem Istennel szembeni szűkkeblűségünk következménye inkább, mint felelős vezetőink és idegenek rablóérdekeinek keserű gyümölcse. „Ne félj a kevésből is adni alamizsnát: szép kincset helyezel el így az ínséges napokra, mert az alamizsna megment a haláltól és nem engedi, hogy a sötétségbe kerülj” (Tób 4,5-11). **A tized és az alamizsna gyakorlata** **spirituális erő**, mely *biztosítja Isten áldását és magával hozza az egyéni és kollektív testi-lelki jólétet* (ami nem azonos a mai „jóléti”-nek nevezett társadalom habzsolásával, ahol mindenünk megvan, s mégis tele vagyunk lelki beteggel – inkább a szükségesekkel párosuló harmonikus megelégedettséget jelenti).

Ha időnket, erőfeszítéseinket, elkötelezettségünket nem elsősorban Isten országára fordítjuk, akkor idegen Istent imádunk, a pénz, a munka, a „saját célok” istenét: „Rajtam kívül más isteneid ne legyenek!” (MTörv 5,7). Mennyi időt fordítasz dolgaidra? Sokszor az új telefon megismerésére több időt szánunk, mint Isten igéjére. „Nem szolgálhattok két Úrnak, az Istennek és a Mammonnak!” (Mt 6,24) A pénz csak eszköz lehet, nem cél. Arra használjuk, hogy szeressünk vele! „Szerezzetek magatoknak barátokat a hamis mammonból, hogy amikor az elmúlik, befogadjanak titeket az örök hajlékokba” (Lk 16,9-13). Örök jövőnket biztosíthatjuk vele.

Néhány tipp:

Oszd meg, ami a tiéd (gondolataidat, idődet, dugi kajádat), hisz a javakat közösségi használatra kapjuk Isten országában (ami az enyém, az a tiéd is), akarjuk Isten Országát élni! A szegények perselyére vagy egyéb jótékony célra, tedd félre a zsebpénzed egy részét. Dolgozz keményen, amiben tudsz, segíts, szolgálj!

KÉRDÉSEK:

* Mit nehéz kölcsön adnod? Hogyan oszthatnád meg fizikai és lelki javaidat jobban?
* Használhatják-e a dolgaidat mások? Miben hat rád a versenyfogyasztás és a divat?
* Neked mi az igazi kincsed, mire költesz, mire nem sajnálsz pénzt, időt és energiát fordítani (pl. sport-siker, tanulmányi-siker, szerelem, haverok, számítógép stb.)?

**Tanítás a tizedről:**

 **A tized Isten része**: „A föld minden tizede… az Urat illeti és szent neki” (Lev 27,30). Az Ószövetség papja, amikor beszedi a tizedet, megérteti a néppel, hogy mindene, amije csak van, az Istentől származik: „Ne mondd tehát majd szívedben: ’Az én erőm, az én kezem ereje szerezte meg mindezt nekem’, hanem emlékezzél meg az Úrról, a te Istenedről” (MTörv 8, 17-18). Isten a szövetségben cserében kötelezi magát arra, hogy a nép minden szükségéről gondoskodik.

 A Szent Egyed közösségnek van olyan akciója, hogy egy gyermeket lehet lélekben és anyagiakban „örökbe fogadni” a harmadik világból. Egyik ifi hittanos csoport vállalta ezt, és fejenként kb. havi 500 Ft elég volt arra, hogy két gyermeket „örökbe fogadjanak”, azaz fedezzék minden költségüket, ami az alapvető élelmekhez, egészségügyi és iskolázási költségekhez szükséges. Meg is kapták a két gyermek képét, akikért imádkozni is fognak.

Isten panaszkodik népének: „Ti megcsaltatok engem! És kérditek: „Miben csaltunk meg? A tizedekben és a zsengékben! Az ínség átka van rajtatok, és ti mégis megcsaltok engem, az egész nép. Hordjátok csak be az egész tizedet a csűrbe… és tegyetek ezzel próbára – mondja az Úr – hogy **vajon nem nyitom-e majd meg nektek az ég csatornáit**, **és nem árasztok-e bőséges áldást rátok?** (…) Akkor majd boldognak hirdet titeket minden nemzet, mert kívánatos ország lesztek” (Mal 3,1-17).

„Ne gyűjtsetek magatoknak kincseket a földön, ahol moly és rozsda emészt… Gyűjtsetek magatoknak kincseket a mennyben, mert ahol a kincsed, ott a szíved is”: „Egyáltalán nem lesz szegény és koldus közöttetek, mert **megáld majd téged az Úr**… sok nemzetnek adsz kölcsönt, de te senkitől sem veszel kölcsönt” (MTörv 15,4-6a).

Tegyük fel a kérdést: **Nem használjuk-e saját céljainkra javainknak azt a részét**, ami a szegényeké? Talán elfeledkeztünk arról, hogy ez **másvalakinek a vagyona, amit ránk mint intézőkre bízott**. A szegények része nem a miénk, hanem jog szerint jár nekik. Nem kegyességet gyakorolsz tehát velük, hanem csak azt adod oda nekik, ami az övék. „Hagyd elveszni pénzedet testvéredért… Zárd az adományt a szegény szívébe, és ő majd közbenjár érted minden bajban” (Sir 29,11-15). Alamizsnánk mellettünk tanúskodik Isten trónja előtt, ő pedig megemlékezik róla.

Kornéliusz, az első pogány megtérő is alamizsnáinak köszönheti saját és családja megmenekülését, üdvösségét: „alamizsnáid felszálltak Isten elé, és ő megemlékezett rólad” (ApCsel 10,2). Az alamizsna címzettje mindig is Isten, ezért jó szívvel és rejtekben kell történnie. „Amit egynek tettetek, akár a legkisebbek közül, azt nekem tettétek” – mondja Jézus. A Katekizmus ezt írja: „Nem osztani meg a szegényekkel a saját javainkat annyi, mint őket meglopni és megfosztani életüktől. Nem a mi javainkat birtokoljuk, hanem az övékét… Ne adjuk a szeretet ajándékaként azt, ami a méltányosság alapján jár nekik” (KEK 2446). Mindez valóságos kinyilatkoztatás, melynek alapján rögtön a tolvajok szintjén találjuk magunkat, ha elhanyagoljuk az alamizsnát. (Farkas L., a további forrást itt nem jelöltük)

Assisi Szent Ferenc egy szegény fájós szemű asszonynak így küldi el saját köpenyét: „Az a szegény ember, akinek odaadtad ezt a köpenyt, köszöni a kölcsönt, amit neki adtál. Vedd hát, ami a tiéd”. Az asszony először azt hitte, hogy szórakoznak vele, végül félve, de szívbéli örömmel elfogadta”. Amikor Isten szerelméért elkérték Ferenc tunikáját, mihelyt ezt hallotta: Isten szerelme, levette ruháját és néhány órán át meztelenül maradt. Ha bárki Isten szerelméért kért tőle valamit, odaadta neki az Úr iránti tiszteletből, akit Szeretetnek nevezünk.[[4]](#footnote-4)

A kötelezettségeinken túl, azaz azon felül, hogy megadjuk Istennek és a szegényeknek, ami jár nekik, a mi részünk az **önkéntes adomány**, amikor a szeretet műveit támogatjuk, orvosi kutatást, misszionáriusokat, iskolákat stb. (Farkas L.)

Sokszor az emberek pénztárcája tér meg utoljára.

A személyes hit fejlődésének folyamatában mutatja meg Takács Péter, AZ ADAKOZÁS ÖRÖME című könyvében, hogyan adhatjuk át az anyagiakat is Istennek, hogyan egyeztethetjük össze hitünkkel életünknek ezt a – látszólag – profán területét.

Mit jelent, hogy TÉNYLEG jobb adni, mint kapni, hogy Isten fizesse meg?

Jobb adni, mint kapni? Jó dolog adakozni? Az adakozásból áldás fakad? Nem veszítek azzal, ha adok, sőt nyerek? Öröm tizedet fizetni? Adjak tizedet? Miért? Kinek? Ez katolikus dolog? Mit tanít a Szentírás és a Katolikus Egyház az adakozásról? Mind feltehetjük a magunk életének kérdéseit, hogyan osztjuk meg, vagy zárjuk el anyagi javainkat és terveinket az Úrtól.

A házasságkötés szertartásában van egy gyönyörű hármas áldás. A hármas áldásnak a harmadik része így hangzik, hogy „És a szenvedők és szegények, akikhez jók voltatok, egykor hálásan fogadjanak Isten örök hajlékában.” Válasz: „Amen.” Vagyis, hogy az ifjú házaspárt ezzel az áldással bocsátja el a pap az esküvői szertartásról, hogy „a szenvedők és szegények, akikhez egykor jók voltatok, hálásan fogadjanak majd Isten örök hajlékában.” Az Egyház bölcsessége, egy ilyen finom utalás, hogy mi az, ami azon túl gazdagíthat benneteket, hogy csak egymásra figyeltek.

Eszközigény:

1. Kádár Ferenc: Az adakozás bibliai értelme és gyakorlati teológiai vonatkozásai, <https://www.reformatus.hu/lap/gyakorlatiteologia/bejegyzes/17/>

Mellékletként: Az adakozás bibliai értelme03.pdf [↑](#footnote-ref-1)
2. Az igazság ragyogó fényessége tükröződik... [↑](#footnote-ref-2)
3. Három evangéliumi tanácsot ismerünk. E három a szegénység, a tisztaság és az engedelmesség. [↑](#footnote-ref-3)
4. Assisi Szent Ferenc perugiai legendája, LII. és LIII. fejezet. [↑](#footnote-ref-4)